ธกส.จ่อแผนช่วยเกษตรกรล้านราย
ธ.ก.ส.จ่อคลอด 3 มาตรการสั้น-ยาว-ขยายชำระหนี้ เกษตรกร 1 ล้านราย วงเงิน 6 หมื่นล้านบรรเทาภัยแล้ง
8 ก.ค. 2558

ธ.ก.ส.จ่อคลอด 3 มาตรการสั้น-ยาว-ขยายชำระหนี้ เกษตรกร 1 ล้านราย วงเงิน 6 หมื่นล้านบรรเทาภัยแล้ง
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในวันที่ 13 ก.ค.นี้ ธ.ก.ส.จะเสนอคณะกรรมการธนาคารเพื่อพิจารณาอนุมัติมาตรการเพิ่มเติมช่วยเหลือเกษตรกรในโครงการสินเชื่อเพื่อแก้ไขปัญหาให้เกษตรกรลูกค้า ธ.ก.ส. และสมาชิกสหกรณ์การเกษตรที่ประสบภัยแล้งปี 2558 วงเงิน 6 หมื่นล้านบาท คาดว่าจะมีเกษตรกรที่ได้รับการช่วยเหลือนี้ราว 1 ล้านราย จากทั้งหมด 6 ล้านราย
ทั้งนี้ มาตรการดังกล่าวจะช่วยเกษตรกรที่ได้รับผลกระทบจากภัยแล้งโดยผลผลิตต้องเสียหายไม่น้อยกว่า 50% ของผลผลิตทั้งหมด หรือเกษตรกรที่ชะลอทำการเกษตรตามนโยบายของรัฐบาล หรือเกษตรกรที่ยังทำกิจกรรมการเกษตรไม่ได้เนื่องจากภัยแล้ง รวมถึงสหกรณ์การเกษตรในพื้นที่ประสบภัยแล้ง โดยแบ่งออกเป็น 3 มาตรการหลัก ประกอบด้วย 1.มาตรการสินเชื่อระยะสั้น วงเงิน 3 หมื่นล้านบาท แบ่งออกเป็น 3 มาตรการย่อย คือ สินเชื่อฉุกเฉินบรรเทาความเดือดร้อนของเกษตรกร วงเงิน 1 หมื่นล้านบาท กู้ไม่เกิน 1 หมื่นบาท/ราย ตั้งแต่วันที่ 15 ก.ค.-15 ต.ค.นี้ ชำระคืนไม่เกิน 12 เดือน ปลอดดอกเบี้ย 0% ระยะเวลา 3 เดือน โดยเดือนที่ 4-12 จะคิดอัตราเอ็มอาร์อาร์ 7% ต่อปี
นอกจากนี้ ยังมีมาตรการสินเชื่อเพิ่มเติมเพื่อฟื้นฟูการผลิตหลังประสบภัย วงเงิน 1 หมื่นล้านบาท กู้รายละไม่เกิน 2 หมื่นบาท ตั้งแต่วันที่ 15 ก.ค.-15 ต.ค. 2558 ชำระคืนไม่เกิน 12 เดือน กรณีพิเศษไม่เกิน 18 เดือน ดอกเบี้ยเอ็มอาร์อาร์ 7% ต่อปี และมาตรการสินเชื่อเพิ่มเติมเพื่อฟื้นฟูการผลิตของสมาชิกสหกรณ์การเกษตร วงเงินอีก 1 หมื่นล้านบาท ตั้งแต่วันที่ 15 ก.ค.-15 ต.ค. 2558 กำหนดชำระคืนเสร็จไม่เกิน 12 เดือนกรณีพิเศษไม่เกิน 18 เดือน ดอกเบี้ยเอ็มแอลอาร์ลบ 1.25 หรือเท่ากับ 5% ต่อปี
สำหรับมาตรการหลักที่ 2 เป็นมาตรการระยะยาว เพื่อปรับปรุงระบบการผลิตด้านการเกษตร วงเงิน 3 หมื่นล้านบาท ระยะเวลา 3 ปี ตั้งแต่วันที่ 15 ก.ค. 2558-31 ก.ค. 2561 วงเงินกู้รายละไม่เกิน 1 แสนบาท ชำระคืนไม่เกิน 10 ปี และผ่อนปรนไม่ต้องคืนเงินต้น 3 ปีแรกหากมีกรณีจำเป็น ดอกเบี้ยปีแรก 0% จากนั้นคิดอัตราเอ็มอาร์อาร์ลบ 2% หรือ 5% ต่อปี
ขณะที่มาตรการสุดท้ายจะพิจารณาขยายระยะเวลาชำระหนี้เดิมออกไปไม่เกิน 9 เดือน และกรณีพิเศษไม่เกิน 12 เดือนให้สอดคล้องกับแหล่งที่มาของรายได้ และสหกรณ์การเกษตรที่ได้รับผลกระทบจากการชำระหนี้ของสมาชิก โดยพิจารณาขยายออกไปไม่เกิน 12 เดือน
อย่างไรก็ตาม ลูกค้า ธ.ก.ส.ต้องมีหลักประกันเงินกู้ โดยธนาคารจะพิจารณารวมวงเงินกู้เดิมและหนี้เงินกู้ตามโครงการนี้กรณีจำนองที่ดินให้กู้ได้ไม่เกิน 100% หลักประกันรับรองรับผิดอย่างลูกหนี้ร่วมกันให้กู้ได้ไม่เกิน 3 แสนบาท และบุคคลค้ำประกันให้กู้ได้ไม่เกิน 2 แสนบาท